# Facu Díaz

Facundo Díaz Troncoso, més conegut com a Facu Díaz (Montevideo, 15 de febrer de 1993), és un tuitaire i humorista espanyol d'origen uruguaià. Va ser director del programa Tuerka News de La Tuerka i posteriorment realitzà el programa d'humor No te metas en política al costat de Miguel Maldonado.

## Notícia falsa a El País

El 20 de novembre de 2012 Díaz va publicar un missatge en el seu compte de Twitter fent una captura de pantalla d'un altre missatge emès pel compte del diari espanyol El País i que segons ell haurien esborrat poc després de publicar-ho. En el missatge d'El País s'informaria de l'"extrema gravetat" de la salut del rei Joan Carles I d'Espanya. Encara que poc després, Facu Díaz va assenyalar a la mateixa xarxa social que el seu missatge era fals i es tractava d'una broma contra El País, com a protesta pel procés d'expedient de regulació d'ocupació que significava l'acomiadament de 129 treballadors del periòdic. La falsa alarma sobre la gravetat del monarca es va estendre per la xarxa arribant a ser trending topic. Per aquests fets, El País va publicar una notícia aclarint-ho i assenyalant que consideraria emprendre accions legals contra Facu Díaz.

## Denúncia de víctimes del terrorisme per esquetx

El 29 d'octubre de 2014 es va emetre un esquetx al programa Tuerka News titulat "El PP es dissol". En l'esquetx televisiu, que es va estendre ràpidament per les xarxes socials, apareixia Facu Díaz encaputxat amb un passamuntanyes llegint un comunicat, a l'estil dels comunicats emesos per ETA, on s'anunciava la dissolució del Partit Popular. La sàtira en relació a la dissolució del PP estava relacionada per la detenció aquest mateix mes de diversos dirigents del partit dins de l'Operació Púnica que perseguia possibles delictes de corrupció. L'esquetx va rebre una dura crítica del Partit Popular, que ho va qualificar de "vomitiu", segons una declaració del Partit Popular del País Basc. Les crítiques es van dirigir a més a Pablo Iglesias, líder de Podem, a qui van acusar de "burlar-se i menysprear les víctimes d'ETA" i exigint-li una rectificació i disculpes. Així mateix, Ortega Lara, dirigent de Vox i antic funcionari de presons conegut pel seu segrest per l'organització armada ETA, va publicar una carta criticant l'esquetx de la "televisió de Pablo Iglesias" per ridiculitzar les víctimes. Facu Díaz es va defensar de les crítiques, considerant a més que les acusacions tenien un interès polític per desprestigiar a Podem, partit del qual no formava part.
El 9 de gener de 2015 l'Audiència Nacional va imputar a Facu Díaz un possible delicte contra l'honor de les víctimes del terrorisme després d'una querella presentada per l'associació Dignidad y Justicia. El 15 de gener, i després de la presa de declaració a Facu Díaz durant cinc minuts, Javier Gómez Bermúdez com a jutge instructor de l'Audiència Nacional va decidir arxivar la causa en considerar que l'esquetx no podia considerar-se una humiliació de les víctimes del terrorisme.
La notícia de la imputació de Facu Díaz per l'Audiència Nacional va tenir gran impacte mediàtic, tant de mitjans nacionals com a internacionals. Va motivar la publicació de diversos editorials i articles d'opinió que reflexionaven sobre la llibertat d'expressió i el grau de sàtira emprada per Facu Díaz. El debat es va posar en context de la llibertat d'expressió reivindicada per l'opinió pública i la classe política arran de l'atemptat contra Charlie Hebdo ocorregut a París dies abans.

## Referències

* ↑ «Imputado por humillar a las víctimas el director del programa de Iglesias». La Razón, 09-01-2015 [Consulta: 15 gener 2015].
* 1 2 «"El País" amenaza con acciones legales al tuitero del bulo Real». El Semanal Digital, 21-11-2012 [Consulta: 15 gener 2015]. «Còpia arxivada». Arxivat de l'original el 2015-09-24. [Consulta: 24 juliol 2015].
* ↑ «Un tuit falso sobre la salud del Rey en la cuenta de El País revoluciona el #20N». prnoticias.com, 20-11-2012 [Consulta: 15 gener 2015].
* ↑ «Un tuitero difunde un bulo sobre el Rey con el logo de EL PAÍS». El País, 20-11-2012 [Consulta: 15 gener 2015].
* 1 2 «La Audiencia Nacional imputa al presentador Facu Díaz por un sketch cómico en 'La Tuerka'». eldiario.es, 08-01-2015 [Consulta: 15 gener 2015].
* ↑ «Facu Díaz: "Si no trabajara con Pablo Iglesias, no me hubieran imputado"». Estrella Digital, 09-01-2015 [Consulta: 15 gener 2015].
* ↑ «Un ‘sketch’ sobre ETA en ‘La Tuerka’ desata la ira del PP». El País, 01-11-2014 [Consulta: 15 gener 2015].
* ↑ «Decir que me mofo de las víctimas es una sandez para utilizarla políticamente». Naiz, 04-11-2014 [Consulta: 15 gener 2015].
* ↑ «Gómez Bermúdez archiva la causa contra Facu Díaz al entender que no humilló a las víctimas». Europa Press. El Mundo, 15-01-2015 [Consulta: 15 gener 2015].
* ↑ «La prensa internacional pone el foco en la imputación de Facu Díaz». Público, 13-01-2015 [Consulta: 15 gener 2015].

## Enllaços externs

* Facu Díaz al programa de RTVE Conoce el Internet